REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/389-14

18. novembar 2014. godine

B e o g r a d

ZAPISNIK

SEDME SEDNICE ODBORA ZA ZAŠTITU ŽIVOTNE SREDINE

ODRŽANE 18. NOVEMBRA 2014. GODINE

Sednica je počela u 12,00 časova.

 Sednici je predsedavao dr Branislav Blažić, predsednik Odbora.

Sednici su prisustvovali članovi Odbora: Vladimir Petković, Adriana Anastasov, Sonja Vlahović, Ivana Stojiljković, Gordana Zorić, Violeta Lutovac, Nada Lazić i Ivan Karić.

Sednici Odbora su prisustvovali zamenici odsutnih članova Odbora: Gordana Čomić (Dejan Nikolić) i Milan Korać (Momo Čolaković).

 Sednici nisu prisustvovali članovi Odbora: Boban Birmačević, Jezdimir Vučetić, Gordana Topić, Ivana Dinić, Đorđe Kosanić, Šaip Kamberi, kao ni njihovi zamenici.

Sednici su prisustvovali predstavnici Ministarstva poljoprivrede i zaštite životne sredine: pomoćnik ministra Slobodan Erdeljan, načelnik Odeljenja za zaštitu i održivo korišćenje ribljeg fonda mr Sonja Gašić, šef Odseka za klimatske promene u oblasti životne sredine Danijela Božanić, savetnici Tatjana Kaluđerović i Boban Stojanović; v.d. direktora Republičkog hidrometeorološkog zavoda Srbije Jugoslav Nikolić; a na Zelenoj stolici: Tanja Petrović iz Mladih istraživača Srbije Valentina Đureta iz Beogradskog fonda za političku izuzetnost.

Na predlog predsednika Odbora, većinom glasova, usvojen je sledeći:

D n e v n i r e d :

1. Razmatranje Predloga zakona o zaštiti i održivom korišćenju ribljeg fonda, koji je podnela Vlada, u načelu;
2. Razmatranje Predloga zakona o potvrđivanju Drugog amandmana na Ugovor o saradnji između Vlade Republike Srbije i Evropske organizacije za eksploataciju meteoroloških satelita (EUMETSAT), koji je podnela Vlada;
3. Inicijativa za formiranje Anketnog odbora radi utvrđivanja činjenica u vezi sa korišćenjem sredstava Fonda za zaštitu životne sredine;
4. Razno.

Pre prelaska na razmatranje utvrđenog dnevnog reda, usvojen je bez primedaba Zapisnik šeste sednice Odbora, održane 24. oktobra 2014. godine.

 Prva tačka dnevnog reda - **Razmatranje Predloga zakona o zaštiti i održivom korišćenju ribljeg fonda, koji je podnela Vlada, u načelu**

 Predsednik Odbora dr Branislav Blažić je, saglasno članu 74. stav 2. Poslovnika Narodne skupštine, dao je reč predstavniku predlagača.

 Pomoćnik ministra Slobodan Erdeljan je predstavljajući ovaj predlog zakona, podsetio prisutne da je 7. marta 2013. godine, odlukom tadašnjeg nadležnog ministra prirodnih resursa, rudarstva i prostornog planiranja doneto rešenje o obrazovanju Posebne radne grupe za izradu Nacrta zakona o zaštiti i održivom korišćenju ribljeg fonda. Ovu radnu grupu činili su predstavnici nadležnog ministarstva, Pokrajinskog sekreterijata za urbanizam, graditeljstvo i zaštitu životne sredine, Zavoda za zaštitu prirode Srbije, Pokrajinskog zavoda za zaštitu prirode, Poljoprivrednog fakulteta Zemun i Biloškog fakulteta Univerziteta u Beogradu, kao i drugih relevantnih institucija. Pomenuo je da povodom ovog nacrta zakona na sednici Odbora za privredu i finansije Vlade RS održanoj 25. oktobra 2013. godine usvojen Program javne rasprave, nakon čega su održane dve javne rasprave u Beogradu i Novom Sadu. Istakao je da je ova radna grupa održala 23 sednice, kao i da su tokom trajanja javnih rasprava učesnici bili pozvani da svoje primedbe, predloge i sugestije dostavljaju nadležnom ministarstvu, što je uticalo na izmenu oko 64 članova Nacrta zakona. U vezi sa tim, nakon formiranja Ministarstva poljoprivrede i zaštite životne sredine formirana je nova radna grupa, te je korigovani tekst predloga zakona, nakon usvajanja na sednici Vlade RS, upućen u skupštinsku proceduru 8. oktobra 2014. godine. Istakao je sledeće novine koje se predviđaju ovim predlogom zakona: definisani su uslovi za izuzimanje ribolovnih voda iz ribarskih područja; uslovi za ustupanje ribarskih područja; uvedeni su novi potencijalni subjekti za dodelu ribarskih područja; podignut je nivo stručnosti u čuvanju ovih područja, kao i kvalitet programa u upravljanju ribarskim područjima; uveden je monitoring kvalitetnog sastava i uzrastne strukture ribljeg fonda u cilju praćenja efekata programa upravljanja i zaštite održivog korišćenja ribljeg fonda; propisano je usklađivanje programa upravljanja ribarskim područjem propisima kojim se uređuje zaštita prirode. Na kraju izlaganja doodao je da riblji fond Republike Srbije predstavlja značajan prirodan resurs koji treba štititi, te da ovaj predlog zakona predstavlja napredak imajući u vidu da na celovit način uređuje sistem upravljanja ovim fondom u skladu sa principima održivog korišćenja i zahtevima životne sredine.

 U diskusiji povodom ove tačke dnevnog reda učestvovali su: Nada Lazić, Ivana Stojiljković, Gordana Čomić, Milan Korać, Branislav Blažić, Tanja Petrović i Sonja Gašić.

 Negativno je ocenjeno ukidanje kategorije budžetskog fonda za potrebe zaštite ribljeg fonda u Predlogu zakona, uz napomenu da je to isto učinjeno u slučaju budžetskog fonda za zaštitu životne sredine, zbog čega i dalje trpimo štetne posledice. Ukazano je na značaj ovog namenskog fonda za teritoriju AP Vojvodine u prethodnih pet godina, budući da je za programe upravljanja ribarskim područjima dodeljeno preko 70 miliona dinara, te da je zahvaljujući tim sredstvima unaprećen rad ribarske službe na opremanju, poribljavanju i unapređenju ribljih staništa, čime je znatno smanjen negativni uticaj na ribolovne vode i faunu riba u ovom području. Naglašeno je da će ukidanje mogućnosti da se na teritoriji AP Vojvodine obezbede sredstva za pomoć korisnicima ribarskih područja kroz ovaj fond imati nesagledivo loše posledice po životnu sredinu i prirodne resurse. Skrenuta je pažnja na to da je umanjenje ovih sredstava u direktnoj suprotnosti sa zahtevima eksperata Evopske komisije, kao i da su otpočela načelna razmatranja pregovaračkog Poglavlja 27. koje se odnosi na sprovođenje politike životne sredine u našoj zemlji i naglasila da stav o ukidanju namenskog budžetskog fonda treba ponovo da se razmotri i preispita. S tim u vezi, apelovano je na članove Odbora da preispitaju ovu odredbu, dodavši da se ona podjednako odnosi na teritoriju cele Srbije. Takođe, izneta je sugestija da član 11. Predloga zakona koji se odnosi na čuvanje ribarskog područja treba drugačije formulisati, budući da se iz tumačenja istog može steći utisak da ribočuvar može da bude i lice koje je vršilo sitne krađe.

Postavljeno je pitanje u vezi sa načinom raspoređivanja sredstava nakon određivanja naknade za korišćenje ribarskog područja, i to u iznosu 15% od novčanog iznosa troškova za izdavanje dozvole za privredni ribolov i 10% od novčanog iznosa troškova za izdavanje dozvole za rekreativni ribolov, saglasno članu 7. Predloga zakona. Zatražen je odgovor na pitanje da li će kontrola poribljavanja, odnosno onemogućavanja uvođenja alohtonih invazivnih vrsta riba, biti efikasnija, kao i da li je neohodno polaganje obuke i za rekreativne ribolovce, jer oni treba da znaju koju vrstu ribe mogu da izlovljavaju, kao i to koje su zaštićene vrste riba u okviru iste familije, a koje nisu.

U nastavku diskusije, ukidanje budžetskog fonda za potrebe zaštite ribljeg fonda apostrofirano je kao veliki nedostatak predloženog zakona, jer smatra da se tek sada neće znati način trošenja namenskog dinara. Ponovo je ukazano na potrebu drugačijeg formulisanja kriterijuma za dobijanje dozvole za obavljanje posla ribočuvara. Naglašena je neustavnost odredbe Predloga zakona kojom ribočuvar može da fotografiše i snima nedozvoljene radnje i lica koja učestvuju u njima zatečena na ribolovnoj vodi ili u njenoj neposrednoj blizini. Takođe, odredba člana 16. Predloga zakona kojim se definiše naknada štete, ocenjena je kao neprimenjiva u praksi, jer se iz navedenih odredbi može zaključiti da se nakanda štete utvrđuje u upravnom postupku. Ukazano je na to da oblast rekreativnog ribolova nije lako urediti, ali je bitna edukacija ovih ribara u smislu informisanja o obavezi poštovanja lovostajnog perioda ili toga da ribu nakon ulova u zaštićenim područjima treba da vrate u vodu. Ukazano je na to da ima mnogo ribara koji izlovljavaju ribu iz materijalne koristi i time pričinjavaju ogromnu štetu našem ribljem fondu. Postavljeno je pitanje zašto ovom odboru još nije dostavljen izveštaj o stanju biodiverziteta nakon majskih poplava u Srbiji.

Sugerisano je da se postojećem setu kaznenih merama doda mogućnost kažnjavanja vlasnika restorana koji u promet stavljaju ribu neodgovarajuće veličine, koju je kao takvu zabranjeno pecati.

Predsednica Mladih istraživača SrbijeTanja Petrović iznela je dilemu u vezi sa članom 41. Predloga zakona kojim se reguliše pitanje dozvole za rekreativni ribolov, u kojem se navodi da godišnju dozvolu za rekreativni ribolov lice kupuje u mestu prebivališta ili boravišta, osim dozvola za ribolov u zaštićenom području, te je zanima je da li rekreativni ribolovci treba da kupe i tzv. osnovnu dozvolu u mestu prebivališta. Smatra da je smislenije edukaciju usmeriti na korisnike koji poribljavaju, nego ulagati sredstva u kontrolu rekreativnih ribolovaca. Pomenula je evidenciju ulova kao jedan od mogućih načina kontrole ulova rekreativnih ribolovaca, uz napomenu da je ova odredba postojala u prethodnom zakonu, ali da u praksi nije bila efikasno primenjena.

Predsednik Odbora dr Branislav Blažić se složio da treba definisati mesto namenskog budžetskog fonda u sistemu i naglasio da je najbitnije da on bude u funkciji rešavanja kapitalnih problema u oblasti životne sredine. Takođe, mišljenja je da treba ostaviti mogućnost postojanja i opšte i lokalne ribolovne dozvole, imajući u vidu specifičnost i različitost sredina. Dodao je da podržava uvođenje ispita i za rekreativne ribolovce, a radi sprečavanja zloupotreba i manipulacija na štetu našeg ribljeg fonda.

Načelnik Odeljenja za zaštitu i održivo korišćenje ribljeg fonda mr Sonja Gašić je u vezi sa prethodno iznetim pitanjima i dilemama iznela sledeće: na celoj teritoriji Srbije postoji potreba za namenskim budžestkim fondom, ali za to nije dobijeno pozitivno mišljenje Ministarstva finansija, uz napomenu da je poželjan svaki predlog i podrška istom; predloženim zakonom definisana je upotreba posebne dozvole za ribolov u zaštićenom području, dok na celoj teritoriji važi jedinstvena dozvola; kaznene mere za nepoštovanje odredbi ovog zakona su propisane i rigorozne su, ali je edukacija bolje rešenje, budući da veliki broj ljudi ne zna smisao poribljavanja, a mnogi ribari ne znaju da nanose ogromnu štetu ribolovnom fondu korišćenjem inostranih, naročito invazivnih vrsta riba; predloženim zakonom propisano je poribljavanje uz prisustvo inspektora; vršiće se kontrola svih utrošenih sredstava; naknada štete ide tek po utvrivanju krivice; program poribljavanja donose najeminentniji stručnjaci iz te oblasti i korisnik ne može samoinicijativno da vrši poribljavanje; uvedena je i obaveza za korisnike ribarskih područja da zaposle lice sa odgovarajućom stručnom spremom i znanjem iz ihtiologije; definisan je profit udruženja koja u ime pomenutih korisnika prodaju dozvole; rekreativni ribolovci za sada nemaju obavezu polaganja ispita, ali je u cilju edukacije napravljen sajt sa mnogo edukativnih članaka o ovoj tematici.

 Nakon završene rasprave, Odbor je, u skladu sa članom 155. stav 2. Poslovnika Narodne skupštine, (sa osam glasova za, jedan nije glasao od devet prisutnih), odlučio da predloži Narodnoj skupštini da prihvati Predlog zakona o zaštiti i održivom korišćenju ribljeg fonda, koji je podnela Vlada, u načelu.

Druga tačka dnevnog reda – **Razmatranje Predloga zakona o potvrđivanju Drugog amandmana na Ugovor o saradnji između Vlade Republike Srbije i Evropske organizacije za eksploataciju meteoroloških satelita (EUMETSAT), koji je podnela Vlada**

Vršilac dužnosti direktora Republičkog hidrometeorološkog zavoda Srbije Jugoslav Nikolić je povodom ovog predloga zakona istakao da je Ugovor o saradnji između Vlade Savezne Republike Jugoslavije i Evropske organizacije za eksploataciju meteoroloških satelita potpisan još 2002. godine, da bi nakon ukidanja Saveznog hidrometeorološkog zavoda te poslove preuzeo Republički hidrometeorološki zavod Srbije, uz napomenu da je početkom 2009. godine potpisan amandman na ovaj ugovor kojim su unete određene izmene i dopune ovog ugovora. Napomenuo je da potvrđivanjem ovog ugovora Srbija postaje pridružena članicaEUMETSAT-a, kao i to da podaci koji se dobijaju od ove organizacije predstavljaju osnovnu kompomonentu hidrometerološkog sistema praćenja i prognoziranja vremenskih nepogoda. Dodao je da se izvršavanjem ovog međunarodnog ugovora ne stvaraju finansijske obaveze za Srbiju, osim troškova plaćanja godišnje kontribucije. Na kraju izlaganja, naglasio je da članstvo u ovoj organizaciji predstavlja strateški interes naše zemlje u procesu integracije u Evropsku uniju, te dodao da se produženje trajanja ugovora do 31. 12. 2017. godine realizuje upravo potvrđivanjem ovog amandmana.

Po ovom predlogu zakona nije bilo diskusije.

Odbor je, sa devet glasova za, jedan nije glasao od deset prisutnih, odlučio da predloži Narodnoj skupštini da prihvati Predlog zakona o o potvrđivanju Drugog amandmana na Ugovor o saradnji između Vlade Republike Srbije i Evropske organizacije za eksploataciju meteoroloških satelita (EUMETSAT), koji je podnela Vlada.

 Treća tačka dnevnog reda: **Inicijativa za formiranje Anketnog odbora radi utvrđivanja činjenica u vezi sa korišćenjem sredstava Fonda za zaštitu životne sredine**

Predsednik Odbora dr Branislav Blažić je istakao neophodnost utvrđivanja činjenica u vezi sa korišćenjem sredstava Fonda za zaštitu životne sredine, kako bi se ubuduće korišćenje ovih sredstava učinilo transparentnijim u cilju sprečavanja zloupotreba u ovoj oblasti, pa će iz navedenih razloga predložiti obrazovanje Anketnog odbora, koji će sa baviti ovim pitanjem. Podsetio je da se, saglasno članu 68. Poslovnika Narodne skupštine, anketni odbor obrazuje iz reda narodnih poslanika, te da u njegovom radu mogu da uzmu učešće predstavnici svih poslaničkih grupa, kao i to da anketni odbor nakon završenog rada podnosi Narodnoj skupštini izveštaj sa predlogom mera.

Ivan Karić je podržao ovu inicijativu iz razloga što sredstva koja se prikupljaju po ovom osnovu treba da budu strogo namenski i transparentno trošena.

Četvrta tačka dnevnog reda: **Razno**

Predsednik Odbora dr Branislav Blažić je podsetio prisutne na odluku o organizovanju javnog slušanja, donetu na šestoj sednici Odbora, u skladu sa čl. 83 i 84. Poslovnika Narodne skupštine, predloživši da se naredno javno slušanje na temu ''Upravljanje industrijskim otpadom i tretman opasnog otpada u Republici Srbiji'' održi 1. decembra 2014. godine, sa čim su se članovi odbora saglasili.

Valentina Đureta iz Beogradskog fonda za političku izuzetnost je obavestila prisutne da ovaj fond u saradnji sa Centrom modernih veština pokreće u ovom sazivu instituciju neformalne zelene poslaničke grupe, te da su pozivi upućeni svim zainteresovanim narodnim poslanicima. Kao cilj ovog oblika povezivanja narodnih poslanika, istakla je unapređenje saradnje narodnih poslanika sa predstavnicima civilnog sektora, naročito sa organizacijama koje su uključene u rad ''Zelene stolice''.

Ivan Karić je postavio pitanje kada će biti održana posebna sednica Odbora, na kojoj bi se razmatralo pitanje sanacije jaloviša zatvorenog rudnika ''Stolice'' kod Krupnja nakon majskih poplava, za čije je održavanje zajedno sa Nadom Lazić podneo inicijativu.

 Sednica je završena u 13,15 časova.

 SEKRETAR PREDSEDNIK

Milica Bašić Dr Branislav Blažić